b"\n_START_ARTICLE_\nH\xc3\xa6geland\n_START_PARAGRAPH_\nH\xc3\xa6geland er et tettsted og en bygd som ligger i Vennesla kommune. H\xc3\xa6geland var egen kommune fra 1896 til 1964, da den ble sl\xc3\xa5tt sammen med \xc3\x98vreb\xc3\xb8 og Vennesla. Bygda ligger langs \xc2\xabSetesdalsveien\xc2\xbb riksvei 9, 35 km nord for Kristiansand og 25 km s\xc3\xb8r for Evje. Innbyggertallet har tradisjonelt ligget mellom 600-700. Tettstedet hadde 440 innbyggere per 1. januar 2017. H\xc3\xa6geland er p\xc3\xa5 mange m\xc3\xa5ter en typisk bygd i indre Agder med H\xc3\xa6geland kirke, barneskole, eldrehjem, butikker, trevarefabrikk, bensinstasjon, verksted mm. Ungdomsskole, idrettslag og korps har man felles med den tidligere kommunen \xc3\x98vreb\xc3\xb8, og m\xc3\xa5 da ca. 13 km s\xc3\xb8r for H\xc3\xa6geland. _NEWLINE_H\xc3\xa6geland er ogs\xc3\xa5 kjent for et rikt kristent menighetsliv. Helbredelsespredikanten Svein-Magne Pedersen hadde videre sine kontorer her frem til 2008.\n_START_SECTION_\nKirkesognet\n_START_PARAGRAPH_\nH\xc3\xa6geland sogn hadde egen kirke i middelalderen og var trolig eget prestegjeld i katolsk tid. Forstavelsen i det opprinnelige g\xc3\xa5rdsnavnet kommer av norr\xc3\xb8nt heilagr, som ble til Helgaland, eller 'den hellige g\xc3\xa5rden', et navn som knyttes til den norr\xc3\xb8ne religionsut\xc3\xb8velsen. Ved sentraliseringen av landet etter reformasjonen ble H\xc3\xa6geland lagt under Oddernes prestegjeld, som omfattet de vestlige delene av datidens Mandals len og det senere Mandals amt._NEWLINE_H\xc3\xa6geland h\xc3\xb8rte til Oddernes prestegjeld inntil 1645 da Oddernes, \xc3\x98vreb\xc3\xb8, Vennesla og H\xc3\xa6geland ble anneks til den nyanlagte byen Kristiansand. Ved kgl. brev av 05.04.1704 ble Oddernes med \xc3\x98vreb\xc3\xb8, Vennesla og H\xc3\xa6geland skilt ut fra Kristiansand og dannet igjen Oddernes prestegjeld. Ved reskr. 01.11.1805 ble \xc3\x98vreb\xc3\xb8, Vennesla og H\xc3\xa6geland skilt ut fra Oddernes og dannet \xc3\x98vreb\xc3\xb8 prestegjeld. Ved regj. res. 22.06.1905 ble det bestemt at Vennesla skulle bli hovedsokn i prestegjeldet, s\xc3\xa5 snart \xc3\x98vreb\xc3\xb8 presteg\xc3\xa5rd var blitt solgt._NEWLINE_H\xc3\xa6geland utgj\xc3\xb8r i dag et kirkesogn i Otredal prosti i Agder og Telemark bisped\xc3\xb8mme i Den norske kirke."